《无言兄以银壶作粥糜颇极其妙舟居夜饥顷刻可办戏作此诗》
宋代·刘一止

少年爱酒不废沽，滑稽鸱夷每随车。春禽似是知我意，日日劝我提葫芦。

侵寻老境筋力异，宿昔百嗜今一无。羁穷未免走四方，是口时赖薄粥糊。

怜君巧作此瓢壶，善为口计真不疏。上盖下丰腹胍𦘴，空洞可置升米馀。

釜汤外沸如隔膜，气塞不作声卢胡。须臾已复成淖糜，匀滑不减倾醍醐。

篷窗夜饥急星火，咄嗟而办功可书。山僧歙钵未足诧，考父古鼎非时须。

我闻壶中有高隐，日月或类蓬莱居。神仙有无事恍惚，山泽形貌常多臞。

不如一饱睡清熟，个中便是真华胥。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。